Cheftræner Jacob Friis har kunnet vælge frit fra en skadesfri trup, da han skulle udtage AaB’s hold til mandagens udekamp mod OB. Det betyder også, at nordjydernes 18-årige topscorer, Mikkel Kaufmann, er tilbage i fuldt vigør efter et skadet ledbånd i det ene knæ. Kaufmann pådrog sig skaden i forbindelse med en kamp for U19-landsholdet tilbage i november måned. Men nu er den 18-årige angriber altså klarmeldt igen. Han står indtil videre noteret for syv mål i superligaen i denne sæson, og han bærer dermed topscorertitlen i AaB foran Lucas Andersen, der lader sig notere for seks superligamål. Inden mandagens opgør indtager AaB rækkens 5. plads med 27 point, mens OB sidder på 7. pladsen med 26 point. Der er derfor vigtige point på spil i kampen om at blive en del af top 6 og forårets mesterskabsspil, når de to hold tørner sammen mandag aften klokken 19.00.

Referat:
For første gang længe kan AaB’s superligamandskab melde om en skadesfri trup inden mandagens opgør mod OB.